รัฐบาลไทย-ข่าวทำเนียบรัฐบาล-รมช.มนัญญา ติดตามการดำเนินงานสหกรณ์การเกษตรพรหมพิราม จำกัด
วันศุกร์ที่ 18 กันยายน 2563
รมช.มนัญญา ติดตามการดําเนินงานสหกรณ์การเกษตรพรหมพิราม จํากัด
รมช.มนัญญา ติดตามการดําเนินงานสหกรณ์การเกษตรพรหมพิราม จํากัด เปิดโรงอบลดความชื้นข้าวเปลือก ขนาด 500 ตัน/วัน เพิ่มศักยภาพการรวบรวมผลผลิตจากเกษตรกร
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ พร้อมด้วย นายพิเชษฐ์ วิริยะพาหะ อธิบดีกรมส่งเสริมสหกรณ์ และคณะ เปิดเผยภายหลังเป็นประธานในพิธีเปิดโรงอบลดความชื้นข้าวเปลือก ขนาด 500 ตันต่อวัน และเยี่ยมชมการสาธิตการใช้เครื่องอบลดความชื้นข้าวเปลือกของสหกรณ์การเกษตรพรหมพิราม จํากัด ณ ต.หอกลอง อ.พรหมพิราม จ.พิษณุโลก ว่าในปี 2561 กรมส่งเสริมสหกรณ์ได้สนับสนุนงบประมาณการก่อสร้างเครื่องอบลดความชื้น ขนาด 500 ตัน/วัน จากโครงการพัฒนาสถาบันเกษตรกรจัดเก็บผลผลิตทางการเกษตร (แก้มลิง) ภายใต้โครงการไทยนิยม ยั่งยืน เพื่อช่วยเสริมศักยภาพสหกรณ์ให้มีความพร้อมด้านอุปกรณ์การตลาด สามารถดําเนินการรวบรวมรับซื้อผลผลิตทางการเกษตรจากสมาชิกและเกษตรกรทั่วไปได้อย่างทั่วถึง โดยมีปริมาณผลการรวบรวมรับซื้อผลผลิตข้าวเปลือกและข้าวโพดเลี้ยงสัตว์ รวม 30,490.92 ตัน มูลค่า 226,249,166.50 บาท (ข้อมูล ณ พ.ย.62 - ส.ค.63) สหกรณ์สามารถใช้ประโยชน์จากอุปกรณ์การตลาดที่ได้รับ โดยนําผลผลิตข้าวเปลือกและข้าวโพดเลี้ยงสัตว์เข้าเครื่องอบลดปริมาณความชื้นลงตามเกณฑ์มาตรฐาน เพื่อเก็บรักษาผลผลิตไว้รอการจําหน่าย ช่วยเพิ่มมูลค่าสินค้าการเกษตร ทําให้เกษตรกรสมาชิกมีความเชื่อมั่นในระบบบริหารจัดการการผลิตและการตลาดของสหกรณ์ ช่วยเหลือเกษตรกรให้มีแหล่งจําหน่ายผลผลิตที่แน่นอน ในราคาที่เป็นธรรม ทําให้เกษตรกรมีรายได้เพิ่มขึ้น เป็นกลไกขับเคลื่อนงานนโยบายของรัฐ สู่การพัฒนาคุณภาพชีวิตของเกษตรกรให้ดียิ่งขึ้น
นอกจากนี้ รัฐมนตรีช่วยว่าการกระทรวงเกษตรและสหกรณ์ ได้มอบเงินอุดหนุนอุปกรณ์การตลาดแก่สหกรณ์ที่ได้รับการสนับสนุนตามโครงการปรับโครงสร้างการผลิต การรวบรวม และการแปรรูปของสถาบันเกษตรกรรองรับผลผลิตทางการเกษตร จํานวน 5 สหกรณ์ ได้แก่ สหกรณ์การเกษตรพรหมพิราม จํากัด สหกรณ์การเกษตรนิคมฯ บางระกํา จํากัด สหกรณ์วัดจันทร์ จํากัด สหกรณ์ผู้ใช้น้ําสถานีสูบน้ําด้วยไฟฟ้าบ้านตะแบกงาม จํากัด และสหกรณ์ผู้ใช้น้ําชลประทานวัดพริก จํากัด งบประมาณ 80 ล้านบาทเศษ จากนั้นได้พบปะเกษตรกรรุ่นใหม่ที่ได้สมัครเข้าร่วมโครงการนําลูกหลานเกษตรกลับบ้าน สานต่ออาชีพการเกษตรของจังหวัดพิษณุโลก ทั้งนี้จังหวัดพิษณุโลกมีจํานวนผู้เข้าร่วมโครงการนําลูกหลานเกษตรกรกลับบ้านทั้งสิ้น 83 ราย ขณะนี้มีผู้สมัครเข้าร่วมโครงการแล้วกว่า 7,500 รายทั่วประเทศ และกล่าวมอบนโยบายกับสมาชิกสหกรณ์และเกษตรกรในพื้นที่ เพื่อสร้างความเข้าใจแนวทางการขับเคลื่อนนโยบายการผลิตและการตลาดสินค้าเกษตรผ่านกลไกสหกรณ์ และมอบสิ่งของอุปโภคบริโภคแก่ผู้แทนสหกรณ์ จํานวน 600 ถุง
สหกรณ์การเกษตรพรหมพิราม จํากัด จดทะเบียนตามพระราชบัญญัติสหกรณ์ พ.ศ.2511 เมื่อวันที่ 1 กรกฎาคม 2517 ดําเนินงานมาเป็นระยะเวลา 46 ปี เป็นสหกรณ์หลักระดับอําเภอที่ให้ความสําคัญด้านการส่งเสริมพัฒนาอาชีพเกษตรกรรม การแก้ไขปัญหาหนี้สินของสมาชิก และเป็นศูนย์กลางรวบรวมรับซื้อผลผลิตทางการเกษตร โดยยึดแนวนโยบายของรัฐ “ตลาดนําการผลิต” มาปรับใช้ในการวางแผนธุรกิจ และแผนการส่งเสริมอาชีพของสมาชิกให้มีรายได้เพิ่มขึ้น ปัจจุบันสหกรณ์มีสมาชิก จํานวน 3,674 คน มีทุนดําเนินงาน 925,914,435.18 บาท มีกําไรสุทธิประจําปี จํานวน 26,811,175.06 บาท สหกรณ์ดําเนินธุรกิจสินเชื่อ ธุรกิจรับฝากเงิน ธุรกิจจัดหาสินค้ามาจําหน่าย ธุรกิจรวบรวมผลผลิต ธุรกิจแปรรูปผลิตผลการเกษตรและการผลิตสินค้าแบบครบวงจร ภายใต้การสนับสนุนจากหน่วยงานภาครัฐ
กลุ่มโฆษกและวิเคราะห์ข่าว
กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871